text: Áhugaverd og góð mynd av Gundadali frá 1957. B36-húsið varð bygt í 1943, og bilurin Fø 333 er ein Standard Vanguard árgangur 1955/1958 (Myndaeigari Jógvan á Lað)
text: #000001
text: Altíð stuttligt og áhugavert at fáa sendandi gamlar myndir, ja, og skriva um myndirnar og at kanna ymist á myndini. Tvær forvitnisligar myndir, onnur av Gundadali í 1957, tá Føroyar og Hetland skuldu spæla landsdyst í fótbólti. Niðara myndin er frá ólavsøkudegi 1959. Gundadalur er nógv broyttur hesi 58 árini. Eg minnist væl alt á myndunum, tí eg dugdi ikki meir enn at ganga, tá ið leiðin gekk í Gundadal at hyggja at fótbóltsdysti saman við pápa mínum. Hvat síggja vit so á myndini omanfyri?
text: #000002
text: Mitt í myndini síggja vit bilin Fø 333 av merkinum Standard Vanguard árgangur 1955/1958. Tað var Standard Motor Company úr Coventry í Bretlandi, sum framleiddi hesar bilar. Verksmiðjan var virkin árini frá 1947 til 1963. Síðani síggja vit partar av fótbóltsvøllinum, sum varð tikin í nýtslu í 1911. Í B36-bókini “Rennið dreingir” stendur mangt áhugavert um fótbóltsvøllin, tí tað var Havnar bóltfelag, sum tók stig at byggja vøllin, men Tórshavnar kommuna átti vøllin.
text: #000003
text: B36-húsið er eisini áhugavert, tí karmarnir tá og nú eru sum dagur og nátt. Fyrstu árini skiftu B36-spælararnir aftan fyri steinar í Gundadali, og skuldu fótbóltsstyvlar skolast og andlit, føtur og armar við, so fóru teir í ánna at tváa sær. Ikki fyrr enn í 1943 bygdu tey B36-húsið, sum stendur enn. Hús við góðum skiftingarrúmum við brúsubað aftan á venjing, men bert kalda brúsu. HB-húsið stóð úti við ánna vestanfyri. MIðskeiðis í myndini síggjast skiftingarrúmini, sum hoyrdu til svimjihylin frá 1930. Hylurin varð stongdur í 1949, tí hylurin var vorðin so skitin, at vandi var fyri ymsum smittum.
text: #000006
text: Jóhan Shell, konan og dóttirin uttan fyri summarhúsið í Gundadali. Jóhan hevði hønur, velti epli og hevði seyð á trøðni. (Myndeigari Bette Johansen)
text: #000007
text: Tá myndirnar vóru tiknar, æt vegurin fram við nú Listaskálanum Oyggjarvegurin og broytti seinni navnið til Gundadalsvegur. Vinstrumegin á fyrstu myndini síggja vit “Elektricitetsverkið”, sum tað æt tá. EL-verk varð bygt á Rundingi í 1920, men Havnin vaks so mikið nógv, at verkið megnaði ikki at nøkta el-tørvin. Ætlanin var at byggja út á Rundingi, men ætlanin varð slept.
text: #000008
text: Tórshavnar kommuna byrjaði í 1948 at byggja El-verk við Oyggjarvegin, og í 1950 varð verkið tikið í nýtslu, og tá steðgaði virksemið á Rundingi. Á verkinum við Oyggjarvegin stóðu tveir 600 hesta B&W motorar. El-verkið bygdi fyritøkan P.A. Petersen úr Keypmannahavn. Í 1974 fór fyrsti motorurin á Sundi at mala, og tá var ikki longur brúk fyri el-verkinum við Oyggjarvegin. Havnin hevði tá eisini fingið streym úr Vestmanna.
text: #000009
text: Nærmastu grannar til fótbóltsvøllin vóru húsini nærmast til vinstru á næstu myndini, har Meinhard og Jutta Andeasen búðu. Longri uppi á ovastu myndini síggja vit húsini hjá Harry Johansen, sum vóru bygd 1948/1949 á trøðni hjá familjuni. Eini summarhús standa á trøðni, og lágu summarhúsini átti Jóhan Shell, pápi Harry Johansen.
text: #000010
text: Bette, dóttir Harry, sigur mær, at tá hon var smágenta, búðu í húsunum Ásbjørn og Ninna Nattestad og børn teirra Natte og Beinta. Oman fyri el-verkið standa húsini hjá Marius Weihe, og har standa eisini hvítu húsini hjá Henningi Jacobsen. Hinumegin húsini hjá Harry Johansen standi eini hvít hús, men húsini eru tikin niður. Húsini átti Petur Mohr Persson, pápi Niels Persson. Miðskeiðis í ovastu mynd síggja vit skíðibrekkuna frá HB-húsinum og niðan til trøðna hjá Henry Djurhuus. Mær er sagt, at skíðibrekkan riggaði ikki væl, tí ov lítið av kava fekst at liggja á brekkuni.
text: #000011
text: Leave a reply Cancel reply
text: #000013